Ίχναι (Μεσοποταμία)

Οι Ίχναι (αλλιώς και Ιχναί) ήταν αρχαία ελληνική πόλη της Μεσοποταμίας. 

Την αναφέρουν οι Πλούταρχος, Δίων Κάσσιος και Ισίδωρος ο Χαρακηνός. Βρισκόταν μεταξύ της Έδεσσας και του Νικηφορίου, λίγο πριν ενωθεί ο παραπόταμος Βιλήχας (σημ. Balikh) με τον Ευφράτη. Επρόκειτο για μακεδονική αποικία από την ομώνυμη πόλη της Βοττιαίας (σημ. Κουφάλια). 

Θεωρείται ότι η πόλη ιδρύθηκε από τον Αντίγονο Α΄ Μονόφθαλμο, κατά το τέλος του Βαβυλωνιακού πολέμου του με τον Σέλευκο Α΄, αν και αυτό δεν μπορεί να αποδειχθεί με βεβαιότητα. Φαίνεται ότι η ίδρυσή της έγινε βάσει κεντρικά οργανωμένου αμυντικού σχεδιασμού. Φαίνεται πως ο Αντίγονος αποτραβήχτηκε στον παραπόταμο Βιλήχα (που θα ήταν τα όρια της επικρατείας του) και έκτισε την πόλη Ίχνες, το 309 π.Χ. Η ενέργεια αυτή είχε ως σκοπό την καλύτερη φύλαξη των συνόρων και ήταν απάντηση στην ίδρυση της Δούρας Ευρωπού, της Αντιόχειας (Νισίβεως) και της Σελευκείας. 

Οι Ίχνες κυριεύθηκαν από τον Κράσσο το 53 π.Χ. (κατά τη διάρκεια της παρθικής του εκστρατείας) και ο Δίων Κάσσιος εκεί τοποθετεί την ήττα του Ρωμαίου στρατηγού από τους Πάρθους. Πιθανόν πρόκειται για τη σημερινή Tell al-Sadde της Συρίας.

Παραπομπές

Πηγές
 Ισιδώρου Χαρακηνού, Σταθμοί Παρθικοί
 Johann Gustav Droysen, Η ιστορία των Επιγόνων του Μεγάλου Αλεξάνδρου, εκδ. Ελεύθερη σκέψις.
 Πλουτάρχου, Βίοι παράλληλοι - Κράσσος.

Αρχαίες πόλεις της Μεσοποταμίας